Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Р. Д. од Прилеп, поднесена против Решение на Општина Прилеп, по предметот Барање за пристап до информации од јавен карактер, на 05.05.2023 година го донесе следното

**Р Е Ш Е Н И Е**

**1**. Жалбата изјавена од Р. Д. од Прилеп, поднесена против Решение на Општина Прилеп бр. 34-65/4 од 19.04.2023 година, заведена во Агенцијата под бр.08-181 на 26.04.2023 година, по предметот Барање за пристап до информации од јавен карактер**, СЕ ОДБИВА како неоснована**.

**2.** Решението на Имателот на информација бр. 34-65/4 од 19.04.2023 година **СЕ ПОТВРДУВА.**

**О Б Р А З Л О Ж Е Н И Е**

Р. Д. од Прилеп на 31.03.2023 година поднел Барање за пристап до информации од јавен карактер до Општина Прилеп, заведено во Општината под бр.34-65/1, со кое побарал по електронски пат да му се достави следната информација:

„Во врска со Правилникот за доделување на награди за талентирани (наградени) ученици од основните и средните училишта во Општина Прилеп (број 09-4131/14 од 01.12.2022 година) и врз основа на списоците доставени од директорите на училиштата, ја барам информацијата:

* Колку пари биле предвидени за награди за талентирани (наградени) ученици,
* Колку пари се поделени
* Список на ученици – кандидати (групирани по училишта)
* Список на ученици кои се наградени и со колкав износ
* Список на ученици кои се одбиени и образложение“.

Постапувајќи по оваа Барање, Имателот на информации на Барателот му доставил Решение бр. 34-65/4 од 19.04.2023 година, со кое го уважил Барањето и му доставил одговор на барателот. Во Решението е наведено: „...Ве информираме дека во буџетот за 2022 година на Општина Прилеп во програмата АО-Совет на општина, конто 464120- Стипендии за поддршка на млади таленти беа предвидени 50.000,00 денари. Согласно Правилникот за доделување награди за талентирани (наградени) ученици во основните и средните училишта во Општина Прилеп – Не се доделени средства“.

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-181 на 26.04.2023 година. Во Жалбата е наведено: „...одговорот сметам дека е нецелосен, односно одговорено само на 2 од 5 прашања...инсистирам да ми бидат дадени информациите..: - список на ученици – кандидати (групирани по училишта); - список на ученици кои се наградени и со колкав износ и – список на ученици кои се одбиени и образложение“.

Агенцијата, со електронски допис од 28.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 03.05.2023 година, преку електронска пошта, достави Одговор на жалба бр.34-65/6 од 03.05.2023 година во кој се наведува дека на Барателот му е доставен одговор со Решението бр.34-65/4 од 19.04.2023 година и оти „на ден 26.04.2023 година од страна на истиот подносител пристигна ново Барање по кое со Решение од 02.05.2023 година му е доставен Записник од комисија за општествени дејности и заштита на децата талентирани 07.12.2022 со број.09-4331/1“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и расположливите списи по предметот, Жалбата **ја одби како неоснована, а Решението на Имателот на информации го потврди**, поради следното:

Агенцијата утврди дека Имателот на информации постапил правилно по Барањето за пристап до информации од јавен карактер со тоа што донел правилно и врз закон засновано Решение, односно дека Имателот на информации, согласно своите надлежности, кои произлегуваат од неговиот lexspecialis, правилно постапил и навремено одговарил по Барањето на барателот..

Во конкретниот случај, Имателот на информации со донесеното решение на Барателот му одговорил со Решението бр. 34-65/4 од 19.04.2023 година, односно му доставил одговор со кој располагал, а од кој е видно дека на Барателот му е дадена информација дека за првите две точки од Барањето биле предвидени средства, но истите не биле доделени.

Што се однесува до останатите точки од Барањето, првостепениот орган пропуштил на Барателот да му одговори во Решението, односно да му укаже дека не може да добие пристап до бараните списоци, од причина што истите содржат лични податоци на малолетни лица - ученици и дека претставуваат исклучок од слободниот пристап до информации согласно член 6 став 1 точка 2 од Законот за слободен пристап до информации од јавен карактер, при што Агенцијата оцени дека наведениот недостаток, согласно член 109 став 5 од Законот за општата управна постапка, е таков што не може да влијае врз решавањето на работата. Уште повеќе, во конкретниот случај бараните списоци се дополнително заштитени од причина што, како што наведува Имателот во оспореното Решение „...беа предвидени 50.000,00 денари, но...не се доделени...“.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**